מיכה סלקטר

מיכה סלקטר (נולד ב-6 באוגוסט 1969) הוא שחקן ישראלי. מיכה סלקטר, בנו של השחקן אברהם סלקטר, נחשף לעולם המשחק והתיאטרון בגיל צעיר. הוא החל להופיע כבר בגיל 10, במופעי בידור שונים, ומגיל 14 שימש עוזר במאי במופעי בידור גדולים, כגון חגיגות יום העצמאות. לאחר שירותו הצבאי כמאבחן פסיכוטכני, התקבל לבית הספר למשחק של ניסן נתיב. סלקטר נשוי לשחקנית אולה שור-סלקטר ואב לשתי בנות. עם סיום לימודיו ב-1994 לוהק סלקטר לתפקיד ראשי בהצגה "יתומים" בתיאטרון הבימה, בבימויו של יוסי פולק. בהבימה גילם, בין היתר, את דמותו של חנן ב"הדיבוק", את אלג'רנון ב"חשיבותה של רצינות" ואת מספר 8 ב"שנים עשר המושבעים". ב-1999 עבר סלקטר לתיאטרון הקאמרי. הוא גילם שורה של תפקידים בתיאטרון זה, ובהם טום ב"ביבר הזכוכית" בו זכה בפרס ע"ש עדנה פלידל, אורלנדו ב"כטוב בעיניכם", ביף ב"מותו של סוכן", קובו ב"עיר הנפט", השחקן ב"אשה בשחור", טום ב"שמנה", ואדגר ב"מלך ליר". אחד מתפקידיו הבולטים היה רוס ב"מר גרין", המוצגת מאז 2001. על תפקידו זה זכה בפרס על שם אברהם בן-יוסף. בשנת 2008 גילם סלקטר את נוחי כרמי במחזה "אנדה" של תיאטרון בית ליסין, שם שיחק לצידו של אביו, אברהם. בשנת 2010 שיחק בהצגה "רוחלה מתחתנת" מאת סביון ליברכט בתיאטרון בית ליסין, בתפקיד החתן אהר'לה. בשנת 2011 גילם את בנדיק בעיבוד של תיאטרון באר שבע למחזה מהומה רבה על לא דבר. ב-2016 שיחק ב"מלון רנדוו" מאת ז'ורז' פדו ובבימוי אודי בן-משה בתיאטרון הקאמרי. ב-2017 שיחק בתפקיד הראשי ב"שליחותו של הממונה על משאבי אנוש" מאת א' ב' יהושע ובבימויו של איציק ויינגרטן בתיאטרון הקאמרי. ב-2019 שיחק במחזה "הריון" מאת עדנה מזי"א ובבימויו של עמרי ניצן בתיאטרון הקאמרי, בתפקיד יוני. ב-2021 שיחק במחזה "כימים אחדים" שהמחיז וביים חנן שניר על פי מאיר שלו בתיאטרון הקאמרי, בתפקיד משה רבינוביץ'. בשנת 2022 החל לחלוק תפקיד יחד עם ישי גולן במחזמר "נרות יום הולדת" בתיאטרון הקאמרי בבימויה של רוני ברודצקי. בשנת 2023 שיחק במחזה "המלך עומד למות", שעלה בתיאטרון הקאמרי בבימויו של עירד רובינשטיין. סלקטר גילם מספר תפקידים ראשיים בקולנוע, ובהם "אין שמות על הדלתות" (1997), "הגרעין הקשה" (1999), בו שיחק לצד אביו, "ההסדר" (2000) ו"ג'ירפות" (2001). ב-2002 כתב את התסריט לסרט "בת קול", שהופק על ידי הטלוויזיה בכבלים, ועוסק בסיפור אהבתו של צייר חולה לבתו הצעירה של אדמו"ר ידוע. סלקטר גם שיחק בסרט לצדם של יורם חטב וטינקרבל. ב"אחים", הפקה של הטלוויזיה השווייצרית, שיחק את דן, אחד האחים. ב-2012 השתתף בתפקיד המהפנט בסרטו של שמי זרחין "העולם מצחיק". ב-2014 שיחק את טוביאנסקי בסרטו של ריקי שלח "טוביאנסקי" וב-2015 שיחק את האב בסרט הילדים "אבוללה". ב-2018 שיחק בסרט "הנשף", לצידן של סתיו סטרשקו ואסי לוי. סלקטר השתתף בסדרות "מעורב ירושלמי", "סיפורים קצרים על אהבה", "טירונות", "שירות חדרים, "המכון", "האשה באפור", "סיטון", "אלטלנה", ו"בני ערובה". בשנת 2015 השתתף בתפקיד השר בכוכב הצפון. החל משנת 2017 משחק בסדרות הבאות: בסדרה שכונה (המשודרת בערוץ ניקלודיאון לצופי HOT) בתפקיד שוטר, בסדרה פולמון (המשודרת בהוט) עם דניאל ליטמן, תומר קאפון ואחרים, בסדרה כדברא (המשודרת בערוץ ניקלודיאון ללקוחות Yes), עם דניאל מורשת וריימונד אמסלם, ובסדרה מתים לרגע בתפקיד רופא בכיר. בשנת 2018 שיחק בסדרת הטלוויזיה "בשבילה גיבורים עפים", שעלתה לשידור בקשת 12, ולאחר מכן בנטפליקס. בשנת 2020 שיחק בסדרה מנאייכ ששודרה בערוץ כאן 11, בתפקיד חוקר במח"ש. בשנת 2021 עלתה הסדרה השוטרים בקשת 12, שם סלקטר משחק את פולג, מפקדת תחנה מקומית בנהריה. מלגה מקרן שרת אמריקה ישראל (במהלך לימודיו בניסן נתיב) פרס פינקל על תפקידו בהצגה "יתומים" בתיאטרון הבימה (1995) פרס קלצ'קין (2006) מדיה וקבצים בנושא מיכה סלקטר בוויקישיתוף מיכה סלקטר, במיזם "אישים" לתיעוד היצירה הישראלית מיכה סלקטר, במסד הנתונים הקולנועיים IMDb (באנגלית) מיכה סלקטר, באתר "אידיבי", מאגר הידע העברי לקולנוע ישראלי ועולמי מיכה סלקטר, באתר ספר הקולנוע הישראלי מיכה סלקטר באתר "הבמה" מרב יודילוביץ', אין לו רגע דל, באתר ynet, 6 בדצמבר 2008 טל פרי, ‏שחק אותה אבא, באתר ‏מאקו‏, 19 בינואר 2009